钦定古今图书集成/明伦汇编/闺媛典/第151卷 > 储母王氏
## 钦定古今图书集成/明伦汇编/闺媛典/第151卷 > 储母王氏

按《宁海县志》：“王氏，故处士王访之长女，诸生储允之
王母也。储五代时自丹阳徙宁海。宋端平间，进士储
国秀有《宁海赋》行于世，自允而上五六叶，皆鲜兄弟，
允祖观选，生而夙成，故处士以王氏属焉。产子绰三
岁，观选亡，氏年二十二而寡，子母依依，形影相吊。后
姑私若女，复不利有孤，处士惧弗终，亦欲亟嫁而全”
之。王氏厉声誓曰：“储氏不绝如线，有此孤耳！吾去，孤
孰与抚？有死而已，义不敢负。”父母知不可，乃已。然而
氏经百折，志不少渝。孤尝两遇毒，皆几绝复苏。七八
岁即令读书，早夜孳孳，惟礼义廉耻是教，曰：“得汝不
忝厥世，吾愿足矣。”故绰卒以谨厚闻闾里。弱冠娶东
门袁氏，生允兄弟五人。长允，受阳明先生学；次兖，精
举子业，馀充、衮见，皆克家储，至是始繁储素裕。王氏
寡居四十年，家人坐食，无所事事，故晚岁少替，然亦
落落弗顾。且慷慨识大体，乐施与，嗜听古人书史，邻
族告急，无弗得者。每裘葛相代，不复入笥。盖慈爱宽
惠得之性。生而严恪整肃，凛不可犯。其平居训子孙，
惟曰“学好人”而已，世“俗之虑弗及也。”年六十二以寿
终，合葬登鉴山之原。